text: Maint cheveil tiré et rompu
   Y ot, le jour qu'il s'en parti,
   Et geté maint dolereus cri.
   Là veïssiez paumes batues
   Et poins tordre, par maintes rues.
   Son demorer chier achetassent
   Se il seüssent ne cuidassent
   Que ce lor peüst riens aidier.
   Mais ce ne lor auroit mestier.
   De lor grant meschief me tairai,
   Et de lor voie parlerai.
   De pays en pays aloient.
   De la chose que il queroient
   Demandoient à plusour gent.
   Ainsi alerent longuement.
   En mains lieus assez en enquirent;
   Mais ains nouveles n'en aprirent
   Qu'il prisassent une chastaigne,
   Tant que il vinrent en Bretaigne.
  